作者:李曾伯
標題:摸魚兒
內容:趁西風、且登黃鶴，揮豪先奏秋賦。燕山桂種清分在，人物翩翩如許。堪羨處。長安近、蟾宮相繼金閨步。佳哉盛舉。看精淬龍泉，厚培鵬背，自此要津去。荊州事，多幸鄉情相予。幾番燈柝棋墅。轉頭江闊輕帆速，夢入吳松鷗鷺。君記取。舊王粲、曾言信美非吾土。故人相語。為細數艱難，滿頭雪白，無奈戌邊苦。